Id-direttiva tal-kummissjoni
tas-26 ta’ Lulju 1984
li temenda l-Anness tad-Direttiva tal-Kunsill 82/471/KEE li tikkonċerna ċerti prodotti użati fin-nutriment ta’ l-annimali
(84/443/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ekonomika Ewropea,
Wara li kkunsidrat id-Direttiva tal-Kunsill 82/471/KEE tat-30 ta’ Ġunju 1982 li tirrigwarda ċerti prodotti użati fl-alimentazzjoni ta’ l-annimali [1], u partikolarment l-Artikolu 6 tagħha,
Billi d-Direttiva 82/471/KEE tipprovdi li l-kontenut ta’ l-Annessi għandu jiġi kostantement aġġustat mal-progress ta’ tagħrif xjentifiku u tekniku;
Billi huwa xieraq li jiġi suddiviż il-grupp "komposti nitroġeni li m’għandhomx proteini u prodotti simili" sabiex tiġi stabbilita distinzjoni ċara bejn dawk il-prodotti li jappartienu rispettivament lill-gruppi "komposti nitroġeni mhux proteiċi", "amino aċidi u l-mluħ tagħhom", u "idrosalati-analogi ta’ amino aċidi"; billi, bħala riżultat ta’ din is-suddiviżjoni u fid-dawl ta’ studji li saru, l-użu ta’ prodotti ġodda għandu jiġi awtorizzat taħt ċerti kondizzjonijiet;
Billi nstab neċessarju li jiġu mibdula l-karatteristiċi tal-kompożizzjoni u li jiġu preskritti dispożizzjonijiet speċjali għal ċerti prodotti li jinstabu fl-Anness;
Billi l-miżuri previsti f’din id-Direttiva huma konformi mal-parir tal-Kumitat Permanenti ta’ l-Alimentazzjoni ta’ l-annimali,
ADOTTAT DIN ID-DIRETTIVA:
L-Artikolu 1
L-Anness tad-Direttiva 82/471/KEE għandu jiġi emendat skond l-Anness ta’ hawn.
L-Artikolu 2
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ l-Artikolu 1, mhux aktar tard mit-30 ta’ Ġunju 1985. Għandhom mill-ewwel jgħarrfu b’dan lill-Kummissjoni.
L-Artikolu 3
Din id-Direttiva hija indirizzata lill-Istati Membri.
Magħmula fi Brussel, fis-26 ta’ Lulju 1984.